Broj: 711-I-1352-RP-12/20-02-18

Zagreb, 12. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), na temelju članka 30. stavak 1. podstavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) **u postupku redovite provjere izvješća o imovinskom stanju dužnosnika Radimira Čačića, župana Varaždinske županije,** dana 12. listopada 2020.g., donijelo je sljedeći:

**ZAKLJUČAK**

**Nije utvrđen nesklad između podataka o imovini, prijavljenih u Izvješćima o imovinskom stanju dužnosnika Radimira Čačića podnesenih Povjerenstvu i stanja imovine vezano za podatak o približnoj tržišnoj vrijednosti nekretnine u vlasništvu dužnosnika, s obzirom da je, sukladno Smjernici i uputi broj: 711-I-842-R-74/20-01-12 od 18. lipnja 2020.g., tek u eventualnom izvješću o imovinskom stanju dužnosnika, koje će podnositi ukoliko stupi na novu ili ponovno bude izabran na istu dužnost, dužnosnik obvezan razmotriti i ponovno procijeniti prijavljenu približnu tržišnu vrijednost nekretnine.**

**Obrazloženje**

Na temelju članka 3. stavka 1. točke 38. ZSSI-a, župani su dužnosnici u smislu ZSSI-a. Stoga je Radimir Čačić, povodom obnašanja dužnosti župana Varaždinske županije u mandatu 2017.-2021., obvezan postupati sukladno odredbama ZSSI-a. Napominje se da je isti dužnosnik, u razdoblju važenja ZSSI-a, prethodno obnašao dužnost zastupnika u Hrvatskom saboru od 11. siječnja 2008. do 22. prosinca 2011., zatim dužnost prvog potpredsjednika Vlade Republike Hrvatske i ministra gospodarstva u razdoblju od 23. prosinca 2011. do 14. studenog 2012. te dužnost zastupnika u Hrvatskom saboru od 28. prosinca 2015. do 14. listopada 2016.g.

Povjerenstvo je dana 6. veljače 2020.g. osnovalo predmet redovite provjere izvješća o imovinskom stanju dužnosnika Radimira Čačića, povodom medijskih tekstova u kojima se u bitnom upućuje na mogući nesklad između prijavljene i stvarne tržišne vrijednosti dviju nekretnina u vlasništvu dužnosnika. U tekstu objavljenom 5. veljače 2020.g. na portalu direktno.hr navodi se u bitnom da je dužnosnik Radimir Čačić prijavio nerealno nisku vrijednost stana u Zagrebu, koja bi preračunato iznosila 910,00 Eur/m2, kao i kuće u staroj gradskoj jezgri Dubrovnika (…………..), koja bi preračunato iznosila 1.142,00 Eur/m2. U tekstu se navodi da se dužnosnik medijima po ovom pitanju očitovao da je predmetni stan u Dubrovniku kupio pred 25 godina i da se radi o trošnoj kući bez struje i vode koju nikad nije uredio niti u njoj boravio, a za stan u Zagrebu navodi da se nalazi na Borovju, da ga je kupio prije 20ak godina po cijeni od tadašnjih 1.200 DEM/m2 što je preračunato 600 EUR/m2, a da je prijavio 50% veću cijenu.

Dužnosnik Radimir Čačić je u Izvješću podnesenom 23. siječnja 2012.g., podnesenom povodom stupanja na dužnost, prijavio vlasništvo predmetnog stana u Zagrebu, površine 41,00 m2, naznačivši tržišnu vrijednost u iznosu od 400.000,00 kuna te suvlasništvo dužnosnika i njegove supruge „kuće-ruševine“ u Dubrovniku, površine 70,00 m2, naznačivši tržišnu vrijednost u iznosu od 1.000.000,00 kuna. U Izvješću o imovinskom stanju podnesenom 5. prosinca povodom prestanka obnašanja dužnosti, dužnosnik je prijavio vlasništvo odnosno suvlasništvo navedenih dvaju nekretnina s istom naznačenom tržišnom vrijednošću.

Nadalje, dužnosnik je u trima izvješćima podnesenim u novom elektroničkom obrascu i to 3. ožujka 2016. povodom stupanja na dužnost, 28. lipnja 2017. povodom prestanka obnašanja dužnosti te 20. listopada 2017.g. povodom stupanja na aktualnu dužnost, prijavio predmetne dvije nekretnine s umanjenom tržišnom vrijednošću u odnosu na navedena prethodna izvješća.

Za predmetni stan u Zagrebu, ………………..., površine 41,00 m2, naveo je podatak o približnoj tržišnoj vrijednosti vrijeme podnošenja izvješća u iznosu od 280.000,00 kuna, a za predmetnu kuću u Dubrovniku, …………, površine 70,00 m2, naveo je podatak o približnoj tržišnoj vrijednosti u iznosu od 600.000,00 kuna.

Ukoliko se navedene približne tržišne vrijednosti preračunaju u vrijednost po m2 uz prosječni tečaj 1,00 EUR = 7,50 HRK, dobivaju se upravo vrijednosti koje su istaknute u navedenom medijskom tekstu.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Na temelju članka 8. stavka 7. podstavka 1., podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba. Na temelju članka 8. stavka 6. ZSSI-a, podaci o naslijeđenoj imovini obuhvaćaju podatke o vrsti i ukupnoj vrijednosti nasljedstva te podatke od koga je nasljedstvo naslijeđeno.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Iz podnesenih izvješća o imovinskom stanju razvidno je da su dužnosnik odnosno dužnosnik i njegova supruga stekli predmetne nekretnine prije 2012.g., odnosno da nisu stečene za vrijeme mandata povodom kojih su podnesene promatrana izvješća o imovinskom stanju.

Povjerenstvo je kroz postupke iz svoje nadležnosti zauzelo stav da u slučaju kada dužnosnik tijekom mandata kupnjom stekne nekretninu, dužan je to prijaviti podnošenjem izvješća o imovinskom stanju povodom bitne promjene istekom godine u kojoj je nekretnina stečena i u tom slučaju kao tržišnu vrijednost treba prijaviti kupoprodajnu cijenu (osim ako je u istoj godini kada je nekretnina kupljena, dodatnim ulaganjem povećana vrijednost).

Nadalje, Povjerenstvo je Smjernicom i uputom Broj: 711-I-1724-R-91/18-01-8 od 24. prosinca 2018.g. uputilo dužnosnike da se promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, pored ostalog smatra i svaka promjena na nekretninama, s time da se u vezi vrijednosti nekretnine treba navesti ona promjena uslijed koje je nesporno došlo do promjene tržišne vrijednosti nekretnine (prenamjena nekretnine, izgradnja kuće i sl.).

Nadalje, Povjerenstvo je Smjernicom i uputom broj: 711-I-842-R-74/20-01-12 od 18. lipnja 2020.g. uputilo dužnosnike da tijekom obnašanja dužnosti, povodom mijenjanja tržišne vrijednosti nekretnina u njihovu vlasništvu i/ili u vlasništvu njihovog bračnog ili izvanbračnog druga i malodobne djece, do koje je došlo isključivo uslijed kretanja cijena na tržištu nekretnina, nisu dužni Povjerenstvu podnijeti izvješće o imovinskom stanju u smislu članka 8. stavka 2. ZSSI-a, svaki puta kada se vrijednost nekretnina na taj način promijeni.

Istom Smjernicom i uputom dužnosnici se upućuju da su dužni u izvješću o imovinskom stanju dužnosnika koje podnose povodom ponovnog izbora ili imenovanja na istu ili drugu dužnost, ponovo procijeniti tržišnu vrijednost nekretnina u njihovu vlasništvu i/ili u vlasništvu njihovog bračnog ili izvanbračnog druga i malodobne djece te unijeti približnu tržišnu vrijednost nekretnina na dan podnošenja izvješća.

S obzirom da je navedenim Smjernicama i uputama dana detaljna uputa u pogledu što predstavlja bitnu promjenu u pogledu vrijednosti nekretnine koju su dužnosnici dužni prijaviti tijekom mandata, odnosno u kojem su trenutku dužnosnici obvezni razmotriti i ponovno procijeniti prijavljenu približnu tržišnu vrijednost nekretnine, dužnosnicima će se stavljati na teret propust postupanja sukladno takvim uputama ubuduće odnosno nakon objave istih Smjernica i uputa

Slijedom navedenog, s obzirom da je dužnosnik posljednje izvješće o imovinskom stanju povodom stupanja na dužnost podnio prije objave navedenih Smjernica i uputa, Povjerenstvo nije utvrdilo da bi postojao nesklad i nerazmjer između podatka o približnoj tržišnoj vrijednosti predmetnih dvaju nekretnina u dužnosnikovu vlasništvu odnosno suvlasništvu dužnosnika i njegove supruge, kako ih je dužnosnik prijavio u podnesenim Izvješćima o imovinskom stanju dužnosnika od 3. ožujka 2016., 28. lipnja 2017. te 20. listopada 2017.g. i eventualne veće tržišne vrijednosti koja bi postojala u vrijeme podnošenja istih izvješća, odnosno u smislu propusta prijavljivanja promjena vrijednosti zbog kretanja cijena na tržištu tijekom mandata dužnosnika.

Ukoliko bude ponovno izabran ili imenovan na istu ili drugu dužnost, dužnosnik Radimir Čačić bit će dužan ponovo procijeniti i prijaviti tržišnu vrijednost predmetnih dvaju i svih drugih nekretnina u njegovom vlasništvu u vlasništvu njegove supruge na dan podnošenja izvješća o imovinskom stanju povodom stupanja na dužnost.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Radimir Čačić, elektroničkom dostavom
2. Pismohrana